เงินบาทแข็งค่ารอบ26เดือน
ธนาคารกรุงศรีอยุธยา รายงาน เงินบาทเช้านี้ปรับตัวแข็งค่าแตะระดับ 31.44/45&nbsp; แข็งค่ารอบ 26 เดือน
26 ส.ค. 2553

ธนาคารกรุงศรีอยุธยา รายงาน เงินบาทเช้านี้ปรับตัวแข็งค่าแตะระดับ 31.44/45  แข็งค่ารอบ 26 เดือน
นักบริหารเงินธนาคารกรุงศรีอยุธยา กล่าวว่า เงินบาทเปิดตลาดเช้านี้ที่ระดับ 31.47/49 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 31.48/50 บาท/ดอลลาร์ และเมื่อเวลา 08.37 น.ปรับตัวแข็งค่าลงมาอยู่ที่ระดับ 31.44/45 บาท/ดอลลาร์ ทำสถิติแข็งค่าสุดในรอบ 26 เดือน โดยยังคงมีแนวโน้มแข็งค่าต่อเนื่องสวนทางกับค่าเงินในภูมิภาค
"(เงินบาท)ยังคงปรับตัวแข็งค่าต่อเนื่อง ขณะที่ค่าเงินในเอเซียหลายสกุลเริ่มอ่อนค่า" นักบริหารเงิน กล่าว
โดยตลาดยังรอดูการประกาศตัวเลขเศรษฐกิจของสหรัฐ ได้แก่ รายงานยอดสั่งซื้อสินค้าคงทนเดือน ก.ค., รายงานยอดขายบ้านใหม่เดือน ก.ค.และรายงานตัวเลขสต็อกน้ำมันรายสัปดาห์ ส่วนปัจจัยในประเทศเป็นเรื่องการเงินทุนไหลเข้าและการเทขายเพื่อทำกำไรหลังจากก่อนหน้านี้ธนาคารแห่งประเทศไทยเข้ามาดูแลค่าเงินบาท
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 84.63/67 เยน/ดอลลาร์ ปรับตัวอ่อนค่าจากระดับ 84.45/49 เยน/ดอลลาร์ ส่วนเงินยูโรอยู่ที่ระดับ 1.2665/2667 ดอลลาร์/ยูโร ปรับตัวแข็งค่าจากระดับ 1.2600 ดอลลาร์/ยูโร 
นักบริหารเงิน คาดว่า แนวโน้มเงินบาทวันนี้น่าจะเคลื่อนไหวในกรอบระหว่าง 31.40-31.50 บาท/ดอลลาร์